Nou comunicat de les famílies de l’alumnat de la Bressoleta de Montevideo – Vilassar Ràdio\nNou comunicat de les famílies de l’alumnat de la Bressoleta de Montevideo\nLes famílies de l’alumnat de la Bressoleta de l’avinguda Montevideo han enviat aquest passat dijous 20 de maig de Vilassar Ràdio un comunicat de premsa valorant la reunió que van mantenir el passat dimecres 18 de maig amb el regidor d’ensenyament, Jordi Tapias.\nEn el comunicat expliquen que en aquesta reunió el regidor va expressar que la informació que els havia arribat a les famílies era fruit d’un malentès i va insistir en què el govern mai ha contemplat la possibilitat de tancar l’edifici de Montevideo, malgrat que aquest va ser l’argument principal, diuen les famílies, a la reunió del 16 de març que justificava no apujar les quotes. El regidor va especificar que per “optimitzar recursos” es planteja compartir l’espai de Montevideo amb un altre projecte.\nLes famílies expliquen en el comunicat que van insistir en saber quin és aquest projecte, i afegeixen que el regidor els va contestar que encara s’està treballant en això i que existeixen diverses possibilitats com poden ser la unitat pediàtrica o un centre de dia.\nLes famílies subratllen que no entenen perquè el govern va establir uns criteris de preinscripció que clarament porten a buidar l’edifici si aquest no ha de deixar de funcionar com a escola bressol.\nEn el comunicat manifesten que el regidor tampoc va respondre quin nivell d’estalvi suposaria per l’Ajuntament si finalment es tanqués l’edifici. Les famílies argumenten que “tenint en compte que, pel que saben, la major part de la despesa es destina al personal i que el regidor va assegurar que no hi haurà cap acomiadament, es continuen preguntant quin és el valor que posa l’Ajuntament a l’educació dels fills i filles dels vilassarencs\nLes families destaquen com a conclusions de la reunió que encara no saben quin projecte s’aplicarà a Montevideo per “optimitzar recursos”, ni quants diners s’estalviaria l’Ajuntament si tanqués Montevideo ni si els criteris de preinscripció de cara al curs 2022-2023 canviaran i ni si es reduirà el nombre d’infants a cada aula per equilibrar l’ocupació dels dos edificis.\nExpliquen que no entenen com s’apugen les quotes quan, a la reunió del 16 de març, se’ls va comunicar que es tancava l’edifici de Montevideo per, precisament, no augmentar els preus i afegeixen que malgrat que l’Ajuntament cada any aporta més a la Bressoleta, les famílies continuen sent les que sostenen principalment aquest servei.\nFinament, manifesten que cal fer una diagnosi de per què moltes famílies no trien l’escola bressol pública per escolaritzar els seus fills/filles i demanen que l’Ajuntament faci un estudi en profunditat sobre l’assumpte, no només argumentant la baixa natalitat, sinó tenint en compte si els preus de la Bressoleta són competitius o si el màrqueting sobre l’escola s’està realitzant de manera correcta.\nEn el comunicat, les families expliquen que creuen que existeix un problema de transparència sobre la gestió de la Bressoleta i que és necessària una participació més activa de les famílies. Insisteixen en què el projecte per l’edifici de Montevideo s’ha de plantejar després d’aquest estudi, no abans, i afegeixen que, a més, cal esperar un temps prudencial per observar com evoluciona la demanda de Montevideo quan els efectes de la pandèmia es comencin a pal·liar.\nFinalment, manifesten que “davant la manca d’empatia vers les famílies i de la poca disposició per abordar de manera conjunta el present i el futur de l’escola bressol municipal”, encoratgen a la resta de partits polítics a treballar-ho cercant el consens, tant amb les famílies com amb la resta de la comunitat educativa.\nNotícia anteriorInscripcions al Casal d’Estiu de Tucutuc\nSegüent notíciaInscripcions al Casal d’estiu organitzat per les AFA de les escoles públiques


2013 febrer : 400 colps\nUna gota. Un viatge.\nUna gota en troba una altra, i una altra, i poc a poc, moltes més. Moltes gotes que ja no ho són individus: ara són un riu. Un malestar, una injustícia, una agressió. Motius ens sobren per a la lluita. Per a lluites d’individus que són lluites col·lectives. O lluites col·lectives que són lluites d’individus. Tant se val. Conquestes que cap de nosaltres podria imaginar, que cap de nosaltres podria haver imaginat. Com apagar un foc, com causar una tormenta, com evitar que un banc ens faça fora de casa. Batalles que cal lliurar juntes. Batalles que sempre comencen així.\nTots els estudis com l’Horitzon Report indiquen que el vídeo serà de les tecnologies que cobraran més protagonisme en les propostes educatives innovadores d’un futur proper. I en aquesta línia, neix Mestresclass concebut com l’espai de vídeos educatius en català a la xarxa. És un projecte impulsat per la UOC i l’ARA amb l’objectiu de donar suport a la creació de contingut audiovisual educatiu en català\nTal i com expliquen a l’ARA, aquest projecte ofereix 3 apartats audiovisuals:\n1. Aula al núvol. Compta amb vídeos autoeditats per professors, amb l’acompanyament de la UOC.\nMestresclass disposa de dues finestres complementàries a la xarxa. D’una banda, a Aprenem.ara.cat l’ARA ofereix el recull de vídeos que es generin en el marc d’aquesta iniciativa audiovisual. Aquesta secció dins de l’ARA garantirà la visibilitat dels vídeos. D’altra banda, a Mestresclass.cat, la UOC, a més de recollir els vídeos, detallarà la informació necessària per participar al projecte. I és que, des de la UOC, es guiaran amb assessorament i tallers els professors que vulguin crear, editar i publicar els seus propis vídeos.\nMestresclass està adreçat a estudiants de tot l’àmbit lingüístic català, a professors de tots els nivells educatius i a totes les persones interessades en la formació al llarg de la vida. Una de les impulsores del projecte Mestresclass és Teresa Fèrriz, directora de LletrA, la plataforma de literatura catalana a internet de la UOC. Segons explica, “el projecte neix d’una pregunta, una inspiració i una associació. La pregunta ens la vam fer arran del projecte Viquilletra que estem realitzant, amb el departament d’Ensenyament, des de fa dos anys: per què els nois i noies participants utilitzen creativament, i amb gran facilitat, el vídeo, i als professors i professores els costa tant posar-se davant o darrere d’una càmera? La inspiració la vam trobar en la Khan Academy i algunes xerrades del seu impulsor, Salman Khan, que està promovent noves metodologies d’ensenyament-aprenentatge amb el suport de vídeos temàtics. Creiem a més que és estratègic per al país que la comunitat educativa siga proactiva en la producció de continguts audiovisuals a la xarxa, en català i amb la nostra pròpia visió del món”, conclou Fèrriz.\nA l’altre impulsor del projecte Carles Capdevila, director de l’ARA, li fa molta il·lusió impulsar Mestresclass, un projecte que es fonamenta en dues de les passions de l’ARA: l’educació i les noves tecnologies. Capdevila destaca que “internet ens obre noves vies per igualar les oportunitats d’educació i posa grans lliçons a l’abast de tothom”. “Des de l’ARA i la UOC volem formar part d’aquesta revolució i donar suport a continguts educatius audiovisuals i de qualitat fets en la nostra llengua. Ens encantarà que hi participeu, perquè precisament la col·laboració i la cocreació fan que iniciatives com aquesta siguen tot un èxit. Caldrà que siguem imaginatius, entusiastes, persistents”, afegeix el director de l’ARA.\nSi voleu seguir l’evolució i totes les novetats del projecte, ho podeu fer a través dels comptes de Twitter @mestresclass i @ARA_TV\nClara Dies, alumna de l’IES Lluís Vives de València, va assenyalar al seu xicotet parlament en el concert de #PrimaveraValenciana, que la finalitat d’aquest no era tant per conmemorar els fets que tingueren lloc ara fa un any, com per recordar tot el que queda per fer. D’ambdues maneres doncs podem llegir també l’estrena del documental Estudiar en primavera que recull el testimoni dels estudiants de l’IES Lluís Vives de València, protagonistes de les mobilitzacions en defensa de l’ensenyament públic de qualitat durant 2012; ells i elles eclosionaren la #PrimaveraValenciana. Organitzada per l’Assemblea Lluís Vives i l’Associació Jurídica Primavera Valenciana amb la col·laboració de l’Octubre CCC, la projecció tindrà lloc al mateix Octubre CCC el proper dijuos 21 a les 19.30 h. La data d’estrena el documental no és casual: és el dia que es compleix un any de la fi dels colps. Les agressions policials van succeir-se entre el 15 i el 20 de febrer de 2012, però a partir del 21 de febrer, amb les porres callades i un nou cap de policia al càrrec, València va sortir al carrer en massa i en pau.\nDirecció: Amparo Fortuny\nCàmara: Carlos Beltrán\nFoto fixa: Germán Caballero, Pablo Garrigós\nGrafisme: Ricardo Linares\n21.02.13 | 19.30 h | Octubre CCC\nCarnestoltes a escolagavina\nRecuperem per un moment les carnestoltes passades. A escolagavina la festa sempre té un toc especial. Articulada des de la tutoria de 2n d’eso, es proposa el tema i per cicles s’orienta el professorat i l’alumnat per l’elaboració de les disfreses. Tot és comboi i rauxa. El pecat de no fer classe un dia lectiu farà lloc a la xaranga, el ball, la sardina i ser-ne un altre per unes hores. L’enginy i la creativitat de pares, mares, iaies, alumnes… completarà un mosaic de personatges divertit i sorprenent. Enguany el tema triat, d’acord amb el que serà la setmana temàtica de primavera, era l’experimentació amb les disfres. I a 400 colps, que sempre en fem la cobertura gràfica, ens vàrem llançar a la captació en vídeo. Així que ací teniu el resultat, un vídeomusical a partir del tema I Love The Life i Live, I Live the Life I Love del cantant britànic Georgie Fame. Estem d’acord, visca carnestoltes.\nEl pas del temps és inexorable doncs no pot ser evitat, eludit o detingut. I si en el devenir d’un bloc significa exigència, és també característica que el defineix. Volíem escriure l’apunt amb més temps per a la reflexió del que significa el fet però passat carnestoltes hi havia la premura per recuperar el ritme de publicació i deixar enrere l’apunt anterior, l’apunt 1.000 de 400 colps. Així que tot i que breu, aquest vol ser un apunt de celebració. Perquè caram, també les xifres són importants i de 1.000 nosaltres en fem la traducció ben positiva: compromís, projecte, creativitat, constància, satisfacció… Quan ja fa temps els blocs formen part de l’ecosistema digital precisament en trobem molts de fòssils i seguir apostant pel format i per tot allò que ens ha proporcionat ens fa pensar que publicarem molts més apunts. En un horitzó proper, la creació d’un equip de redacció, producció i realització amb alumnat. Per molts apunts!\nEl maridatge entre el vi i el menjar és el procés de casar metafòricament a un aliment amb un vi amb la intenció de realçar el plaer de menjar-los. Doncs ens serveix el concepte per analogia amb el que fan al Cineclub Alzira amb el cinema i altres components a maridar. I és que sempre trobem motius per casar el seté art amb altres disciplines amb la intenció de realçar ambdues i passar-ho bé. Així que com s’acosta la festa de carnestoltes, la nostra companya Patri Aranda ens informa puntualment de la darrera proposta. Es tracta d’una celebració molt cinematogràfica de les carnestoltes. Aquest dissbte 9 de febrer, projectaran primerament dos curts -”Papas Lolita” (1983.Super8. Panda Beniali) i “Mujer Pantera” (8vídeos Producciones Limbotheque)- i després hi haurà un concert del grup El cartero rockero.\nTambé Neus, gerent de la sala de concerts Simbiosi d’Alzira ens ha enriquit la informació. Simbiosi és un espai que va néixer amb l’objectiu d’omplir un buit cultural i d’oci diferent a la ciutat. Ara porta un any i uns mesos d’activitat i en aquest periode han sigut molts els concerts, monòlegs, exposicions, actes culturals i d’altres que han tingut lloc a la sala. Una fita ben especial per a Simbiosi va ser tenir l’oportunitat de presentar el nou cd d’Els Amics de les Arts (convertit en disc d’or en tan sols dos mesos) ‘Espècies per catalogar’. Amb tot ha sigut tot un repte arribar fins ací i tot un plaer haver oferit música i vida al públic assistent.\nAh, tot per la simbòlica xifra de 5€ amb una consumició i sempre animant-vos que veniu disfressats del vostre personatge de cinema preferit, serà més divertit, no creieu?


Mapa de la responsabilitat social per a empreses | Valencia Extra\nLa Conselleria de Transparència, Responsabilitat Social, Participació i Cooperació col·labora amb la Fundació Adecco en la campanya #RSCParaTodos, una eina que té l’objectiu convertir-se en un mapa orientatiu per a totes aquelles empreses, tant pimes com a grans corporacions, que estiguen interessades en el desenvolupament de polítiques i accions de Responsabilitat Social Corporativa (RSC).\nEs tracta d’una guia que reflecteix, en forma de mapa de metre, les diferents àrees estratègiques d’una empresa, així com la seua vinculació amb criteris ètics, socials i mediambientals per a la seua correcta gestió. A més, #RSCParaTodos permet ponderar totes aquelles accions que l’empresa ja està realitzant i que encara no s’arrepleguen dins d’una política de responsabilitat social. La campanya s’acompanya d’un vídeo divulgatiu que també explica cadascuna d’aquestes àrees.\nAquest mapa consta de sis línies de metro, cinc d’elles vinculades amb cadascun dels grups d’interés de l’empresa i una sisena línia transversal, vinculada amb els aspectes comuns i necessaris en totes les accions que es posen en pràctica dins d’una estratègia de Responsabilitat Social.\n– Línia 1. Lloc de treball i mercat laboral: Dirigida a empleats actuals i potencials. En aquesta línia, es treballa la gestió de les relacions laborals, la diversitat, el talent i la contribució a la generació d’ocupació.\n– Línia 2. Mercat: Relació amb els clients, inversors, accionistes, competència i administració pública. S’aborden aspectes vinculats amb el consum responsable, la lluita contra la corrupció, la transparència, la col·laboració amb l’administració pública, la diversitat i inclusió o la protecció, seguretat i privadesa de dades i la imatge del consumidor.\n– Línia 3. La cadena de valor: Vinculat amb els proveïdors, aquesta línia té la finalitat de construir un model de compres responsable. Per a açò, s’incorporen les clàusules socials en els processos de compres, el cicle de vida sostenible dels productes i serveis, la gestió de riscos, les compres solidàries, la corresponsabilitat, entre altres.\n– Línia 4. Comunitat: Engloba a la societat, al sector terciari i a les comunitats locals. Ací es contemplen les aliances socials i col·laboracions amb associacions, ONG o fundacions de l’entorn de l’empresa així com la inversió social, l’acció social, el voluntariat corporatiu o la sensibilització amb causes socials i mediambientals.\n– Línia 5. Medi ambient: Es vincula amb el planeta mitjançant un sistema de gestió ambiental per a incrementar el cicle de vida dels productes, contribuir a la reducció dels efectes del canvi climàtic, mesurar l’impacte mediambiental i establir un pla d’acció per a reduir-ho.\n– Línia 6. Transversal: S’estableixen tots aquells aspectes que s’han de tenir en compte en la relació amb els grups d’interés, com la integració de la RSC en la Identitat Corporativa, la comunicació i la transparència, l’ètica i el compliment, els drets humans, la innovació social, la gestió de riscos o el bon govern corporatiu.\nD’altra banda, s’han desenvolupat diferents activitats en el marc d’aquest acord de col·laboració amb la Fundació Adecco per a donar a conéixer el concepte de RSC. Destaquen les jornades organitzades a València, Elx i Castelló, en les quals també s’ha presentat l’esborrany de la futura Llei de Foment de Responsabilitat Social, així com la ‘Guia Pràctica per a la inclusió de la Responsabilitat Social’, elaborada per la Conselleria de Transparència, Responsabilitat Social, Participació i Cooperació.


Albert Puig - Any 1997 - Articles\nAl final de la temporada de 1997 el pilot barceloní Albert Puig, de 30 anys, va anunciar la seva retirada dels circuits mundials del motociclisme perquè, segons va declarar en roda de premsa, ja no tenia el que calia per guanyar Grans Premis.\nLa seva havia estat una fulgurant carrera que, per raons diferents -la majoria lligades a la mala fortuna de les caigudes-, no havia pogut quallar. Albert Puig es va fracturar la tíbia i el peroné el 1990, es va trencar el turmell dret el 1991 i va tenir diverses caigudes a les temporades 1992 i 1993. El 1994 se li va diagnosticar una estranya síndrome compartimental, o fatiga als muscles dels braços, que va motivar una intervenció quirúrgica a Rochester, Minnesota, als Estats Units. Finalment, la caiguda que va tenir el juliol de 1995 al circuit de Le Mans li va deixar seqüeles irreversibles a la cama dreta. En síntesi, tal com ell va resumir en anunciar el seu abandó: "En tota la meva carrera, només he pogut córrer set mesos seguits en condicions òptimes."\nAlbert Puig de la Rosa va néixer el 16 de gener de 1967 a Barcelona. L'afició a les motos li venia de ben petit. Als 3 anys ja va pujar en una diminuta motocicleta que li havia regalat la seva família, gran aficionada als esports de motor. Als 8 anys va participar en una cursa i als 15 ja corria en trial. Quatre anys més tard participava en proves de motocròs, i als 20 ja va entrar en el món de les proves de velocitat.\nAlbert Puig va disputar el seu primer Gran Premi a Holanda, el 1987, en la categoria dels 250 cc. En els primers anys va demostrar la seva categoria indiscutible com a pilot de velocitat, però la sort no el va acabar d'acompanyar a l'hora d'aconseguir les primeres posicions en les temporades que va córrer, del 1987 al 1994.\nEn passar als 500 cc semblava que les coses podien ser diferents, i el 7 de maig de 1995 va aconseguir la seva primera victòria en un Gran Premi, el d'Espanya, celebrat encara al circuit de Jerez, encara que en aquella ocasió Michael Doohan va caure i li va facilitar la victòria. Dos mesos després, l'entrada triomfant de Puig a l'especialitat es va veure frustrada perquè va tenir una greu caiguda al circuit de Le Mans durant la celebració del Gran Premi de França que li va deixar pràcticament inutilitzada la cama dreta. Malgrat la gravetat de la lesió, va poder recuperar parcialment la mobilitat, i un any després, també al Gran Premi de França, va aconseguir tornar a pujar al podi, però ja mai tornaria a fer un primer lloc.\nEn la seva última temporada, el 1997, va quedar en la posició número 12 del Mundial, en el qual va participar amb una Honda de l'escuderia dirigida per Sito Pons.


25è aniversari de la Convenció Internacional sobre els Drets de l’Infant. 20 de novembre de 2014 | Pediatria de l’Alt Penedès. Blog de salut infantil\nEl 1945, la Carta de les Nacions Unides va establir les bases de la Convenció en exhortar tots els països a promoure i encoratjar el respecte pels drets humans i les llibertats fonamentals “per a tots”. La Declaració Universal de Drets Humans va ser aprovada tres anys després, i en ella es va fer un major èmfasi que “la maternitat i la infantesa tenen dret a una ajuda i a una assistència especials”.\nLa Convenció sobre els drets de l’infant recull 54 articles\nEntre els Drets del nen destaquen quatre principis fonamentals:\nEl dret a la vida, la supervivència i el desenvolupament: tots els nens i nenes tenen dret a viure i ha tenir un desenvolupament adequat.\nLa participació: els menors d’edat tenen dret a ser consultats sobre les situacions que els afectin i a que les seves opinions siguin tingudes en compte.\n“32,6% dels nens i les nenes a Espanya (2.2726.849) viuen en risc de pobresa o exclusió Segon l’últim informe d’Unicef.” Les famílies espanyoles han perdut l’equivalent a deu anys de millores en els seus ingressos.\n“50% de les famílies amb nens d’entre 0 i 17 anys no poden permetre una setmana de vacances a l’any fora de la llar habitual”.\n“46,9% de les llars amb nens no poden afrontar despeses imprevistes”\n“74% dels menors de 14 a 18 anys ha begut alcohol en l’últim mes”\n“23% d’abandonament escolar primerenc, ha completat l’ESO; però no se segueix cap estudi o formació posterior. Un de cada quatre joves no es gradua en ESO, i només Turquia (29,19%) supera Espanya (25,8%) en percentatge de joves que ni estudien ni treballen, quan la mitjana de l’OCDE és del 15%.\nEl 15% dels nens presenten algun tipus de trastorns de l’aprenentatge i el fracàs escolar està en el 30%.\n“1,4% és la proporció del PIB espanyol dedicat a protecció social. A Europa és el 2,25. “\n“27,8% dels menors de 2 a 17 anys tenen obesitat o sobrepès.\nExemples del contingut dels articles\nArticle 27. “Tots els infants tenen dret a gaudir d’un nivell de vida adequat per al seu desenvolupament i és responsabilitat primordial de pares i mares proporcionar-la. És obligació de l’Estat adoptar mesures apropiades perquè aquesta responsabilitat pugui ser assumida “.\nArticle 28. “Té dret a l’educació i és obligació de l’estat assegurar almenys l’educació primària gratuïta i obligatòria”. L’aplicació de la disciplina escolar ha de respectar la dignitat de l’infant com a persona humana.\nArticle 31. “L’infant té dret a l’esbarjo, al joc i ha participar en activitats artístiques i culturals”.\nArticle 33. “És dret de l’infant ser protegit de l’ús d’estupefaents i psicotròpics i es impedirà que aquest estigui involucrat en la producció o distribució”.\nTots els articles a:\nNo ha de quedar en una mera declaració d’intencions, perquè els seus 54 articles són d’obligat compliment per als estats signants, que han de fer polítiques actives perquè es compleixin, i han de passar comptes.\nEl síndic de greuges presenta l’informe anual sobre els drets dels infants, amb un decàleg de reptes pendents al Parlament de Catalunya.\nL'entrada va ser publicada el Recomanacions pels pares i etiquetada Infància per pediatrialtpenedes. Guarda l'enllaç permanent.


La nova seguretat ciutadana a Barcelona. Esmena a la totalitat als 4 anys de Colau - Converses a Catalunya\nLa nova seguretat ciutadana a Barcelona. Esmena a la totalitat als 4 anys de Colau\nEl nou Tinent d’Alcalde de Seguretat Ciutadana, Albert Batlle, podrà, o no, dur a terme els seus objectius, però almenys per començar té la virtut de parlar clar i en termes concrets. Les seves definicions i compromisos són una esmena a la totalitat dels 4 anys de govern Colau.\nQue aquest contradicció pugui provocar tensions insostenibles amb els comuns o bé Colau assumeixi de la nova política de seguretat, en ares de gaudir del poder, és un dels interrogants bàsics d’aquest nou govern, perquè el que és segur és que Albert Batlle, un home dotat d’una extraordinària experiència en l’àmbit de la gestió de la seguretat ciutadana, no s’aplanarà per convertir-se en un home de palla com ho fou l’anterior comissionat Amadeu Recasens.\nBatlle ha manifestat la seva voluntat de mantenir la unitat antiavalots de la Guàrdia Urbana, que ha estat una de les bèsties negres dels Comuns. Ha afirmat que no té cap complex en temes de seguretat i que per tant utilitzarà la legítima força dissuasiva quan sigui necessària. En altres termes, s’ha acabat la línia vermella fixada per Colau que mai es produís una foto d’un guàrdia urbà amb la porra a la mà. El seu compromís per fer desaparèixer el top manta és clar, quan afirma que: “no pot ser mai una manera de viure… hem d’impedir que facin aquesta activitat”. Que ningú esperi però una entrada de cavall perquè com ell mateix adverteix: “no es pot actuar com a piròmans”.\nUna altra línia vermella que ha traspassat d’entrada és afirmar amb tota rotunditat que els MENA que no tinguin cap possibilitat de gaudir d’un familiar a Catalunya han de ser retornats, una qüestió tabú per a Colau, perquè “són carn de canó de la delinqüència, de la prostitució, de la droga, de les organitzacions criminals”. Més clar impossible.\nTambé ha anunciat la mà dura en matèria de mobilitat, una matèria oblidada a Barcelona i que ha donat lloc a l’anarquia, sobretot per part dels nous vehicles elèctrics, especialment els patinets, i també per un augment de l’ús de la bicicleta. Els patinets s’han multiplicat per quatre en un any i han ocupat les voreres creant conflictes amb els vianants.\nPerò el problema no és només aquest, el respecte pel semàfor vermell, el pas de vianants, les motocicletes que envaeixen les voreres aparcades o en moviment, totes i aquests altres qüestions generades per anys d’indolència de l’autoritat, necessiten resposta, a la qual Albert Batlle es compromet. Té una tasca realment difícil per endavant, però sens dubte els seus propòsits mereixen d’entrada un consens i suport ampli. Barcelona ho necessita.


La Teta Calva estrena ‘El muro’\nDel 29 de març al 7 d’abril, al Teatre Principal de València, podrem veure el nou muntatge de la companyia valenciana La Teta Calva, ‘El muro’, amb text de María Cárdenas i Xavo Giménez.\nInterpretat per Carles Chiner, Leo de Bari, Merce Tienda i Xavo Giménez, ‘El muro’ «és un relat de portes tancades i olor a cansalada, una comèdia asfixiant i musical en la qual els personatges es plantegen si derrocar-lo, escalar-lo o veure’l envellir», expliquen.\n«A Rosi tots la coneixen però ningú la saluda. Un dia va escapar i no va tornar. Va quedar ancorada en un motel entre Conca i Madrid, o entre Madrid i Conca, segons es mire. Rosi va obrir la porta de la 251 i va trobar-hi un mur. Va pujar les persianes, i li va passar el mateix. I allà es va quedar, decidint si aniquilar el món o aniquilar-se ella», resa la sinopsi.\nDirecció: Xavo Giménez. Música: Carles Chiner. Il·luminació: Marc Gonzalo. Vestuari: Joan Miquel Reig. Escenografia i disseny: Xavo Giménez. Fotografia i ajudant de direcció: María Cárdenas. Producció: La Teta Calva.\n29 març - 7 abril 2019


Haus Pension Dorfer St. Andra Im Lungau Àustria - Ofertes d'hotels amb els MILLORS DESCOMPTES EN LÍNIA\nLintsching 43, St. Andra Im Lungau, St. Andra Im Lungau, Àustria, 5572 - Veure al mapa\nMés informació sobre Haus Pension Dorfer\nAl visitar St. Andra Im Lungau, vosté es sentirà com a casa a Haus Pension Dorfer, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nHaus Pension Dorfer ofereix un servei impecable i compleix amb totes les exigències dels més experimentats viatgers. L'hotel ofereix Wi-Fi gratuït en totes les habitacions, aparcament de cotxes, premsa, servei de llançadora, àrea de fumadors per garantir el més gran comfort possible als seus clients.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb calefacció, balcó/terrassa, aparell de televisió, plat de dutxa, sala d'estar a cada habitació. L'hotel ofereix una excelent varietat d'instal.lacions d'oci, incloent esquí, ping pong, equitació, jardí. Sigui quin sigui el motiu del seu viatge, Haus Pension Dorfer és una selecció idònia per a la vostra estada a St. Andra Im Lungau.


Exilis: 'Història d'Irene', d'Erri De Luca\nTenia molta curiositat per llegir algun llibre d'Erri De Luca, del qual Bromera ha estat en els darrers anys publicant l'obra. I he començat per aquesta Història d'Irene, publicada el 2014 dins la col·lecció "L'Eclèctica" de l'editorial d'Alzira. En realitat, el títol del volum és el de la primera de les tres narracions que s'hi apleguen, que és també la més llarga i de més entitat. Totes tres tenen, però, un element en comú: el mar hi és present en un sentit o en un altre. També en la primera és on aquesta presència és més determinant.\nIrene té catorze anys i aviat donarà a llum, però ningú sap de qui és el fill. Té una relació molt íntima amb el mar, i molt poca amb les persones. A terra ferma, només amb el narrador se sent a gust, lliure. Al voltant d'aquesta figura, De Luca trena una història molt poètica, amarada de referents tant culturals com humanitaris, tots aquells que pot despertar la nostra mar Mediterrània, que és la mateixa que la del napolità autor i la de la jove protagonista grega. Lírica narració, feta de pinzellades breus, impressionista, que desemboca en una via imaginativa i fantàstica, amb ressons de les antigues mitologies clàssiques.\nL'estil, de períodes curts, amb petits paràgrafs, em recordava Alessandro Baricco. Tanmateix, m'ha semblat més suggerent el record que m'ha despertat de Mercè Rodoreda: la creació d'imatges poètiques, i també el vessant fantàstic i mític, em duien al cap narracions com "La meva Cristina".\n"El cel en un estable", la segona de les històries, se centra en Aldo De Luca, un soldat que amb altra gent vol arribar a una illa on ja han desembarcat els nord-americans, al final de la segona guerra mundial. És la més explícitament autobiogràfica, si bé l'element personal sembla ser una constant de la literatura d'aquest autor. La darrera i més breu, "Una cosa molt estúpida", tracta el tema de la vellesa, i en realitat de la mateixa vida, amb melancolia però també amb humanitat.\nUn profund humanitarisme, efectivament, travessa les pàgines de les tres narracions que conformen Història d'Irene. Un gran amor als homes i les dones, i al món mediterrani. I un alé poètic que és el que proporciona a la veu de De Luca el seu to personal.\nPublicat per Carles Lluch a 9:15\nEtiquetes de comentaris: Bromera, Erri De Luca, literatura, Mercè Rodoreda


/ Barcelona / Humor Amarillo Barcelona\nA Humor Amarillo Barcelona realitzem tot tipus de divertidíssimes proves on prioritzem la diversió i on els participants han de superar diferents reptes on en la majoria d'ocasions reben entremaliadures, bromes i males passades dels adversaris als quals ha de vèncer segons els diferents objectius de cada prova.\nEl que el diferencia dels altres jocs similars, és que els participants pateixen bromes i caigudes de manera molt còmica durant el desenvolupament de l'activitat i d'aquesta manera no només s'ho passen bé les persones que realitzen les proves, sinó també els acompanyants i els espectadors.\nHumor Amarillo Bcn realitza totes les proves amb les màximes mesures de seguretat i tots els inflables disposen de les homologacions necessàries.\nLes activitats inclouen gimcanes, inflables espectaculars, activitats d'aigua (de març a octubre), activitats d'hivern (de novembre a febrer) proves d'allò més divertides i una impressionant pista americana. Tot això en un entorn immillorable.\nAlgunes de les proves que trobareu a Humor Amarillo & Wipe Out Barcelona són: Toro mecànic, Waka Mole gegant, Mans Musicals, Pista Americana Inflable Extrem, "Rodets" Humor Groc, Doble arreplega, Wipe Out, Lluita d'Herois, Lluita de Summo bessons , Salta la Torre, Gimcana Challenge, Joc tradicional: Tira la Corda (sobre sòl relliscós), Pista Ninja Course (inclou activitats d'aigua), Splash, Llits elàstics aquàtiques, Passarel·la aquàtica, The Wall, Mans musicals, Soap Hoquei i molt més ...


Amb el pas dels anys, i ja en fa vuit des del seu naixement, la polsera magdalenera s’ha anat convertint en un element indispensable en la celebració de les nostres Festes Fundacionals.\nA pocs dies de l’inici de l’any 2019, i a poc més de tres mesos per a la celebració de la setanta-cinquena edició de les Festes de la Magdalena, tothom espera amb il•lusió lluir a la seua monyica la polsera verda amb els símbols festers més estimats de Castelló.\nEn la sala d’exposicions del Palau, es reunia una àmplia representació del món de la Festa, encapçalada per l’Alcaldessa de la nostra Ciutat, Amparo Marco, el President del Patronat de festes, Omar Braina, les Reines de les Festes 2019, Natalia Palacio y Natalia Collazos, la Presidenta de la Junta de Festes, Noelia Selma, i moltíssims amics de Gaiates, Colles i Ens Vinculats.\nEn tot cas, la protagonista d’aquell acte va ser Mónica Toledo Llorens, autora de la polsera magdalenera guanyadora, amb el lema “75 anys de tradició”, entre els 43 dissenys presentats a concurs aquest any. Va ser ella la primera en rebre-la, de mas de l’Alcaldessa.\nCom no podie ser d’una altra manera, la Gaiata 15 Sequiol va estar magníficament representada pels seus màxims càrrecs del 2019, Andrea Molés, Natalia Queral i Marc Osorio, acompanyats pel tresorer de la comissió Chema Orozco. Com també la nostra Dama Infantil de la Ciutat 2019, Nagore Garcia, acompanyant a la Reina Natalia.


Arabell participa a la 42ª edició del Premi Coca-Cola de Relat Breu\nAquest premi es realitza amb la col·laboració de la Real Academia Española i el Departament d’Ensenyament de la Generalitat de Catalunya i permet als joves de 2n d'ESO mostrar els seus dots literaris.\nEl passat dissabte 16 de març de 2019, va tenir lloc la 42a edició del concurs de relat breu que organitza Coca-Cola a la Universitat de Lleida – Edifici del Rectorat, amb la presència de dues alumnes de segon d'ESO del nostre centre: la Clàudia Mur Mustienes i la Maria Rizos Chesa. L'activitat s'emmarca dins el departament de llengua catalana i literatura d’Arabell.\nEn aquesta nova edició, els participants hauran de passar per diferents fases. Dissabte van fer una prova escrita en la qual havien de compondre un relat breu de no més de dos folis d'extensió a partir d’un estímul que es va descobrir al mateix moment de la prova. Aquest relat concursa a la fase territorial del premi.\nEn l'última fase, el premi final es lliurarà en un acte organitzat per la Generalitat de Catalunya, al qual assistiran els divuit finalistes que hagin obtingut la menció d’Or a cadascun dels sectors a la Fase Territorial, juntament amb els seus professors i familiars.


La FAPE demana una assignatura de periodisme contra les notícies falses\nLes associacions professionals proposen la matèria en ensenyament secundari\nLa Federació d’ Associacions de Periodisme d’ Espanya ( FAPE) considera “imprescindible” la creació d’una assignatura de periodisme per als cursos d’ ensenyament secundari obligatori (ESO) en vista de l’“allau” i la “sobreabundància” d’informació i notícies falses que hi ha a les xarxes socials.\n“És la millor manera d’ensenyar a distingir entre una notícia real i una notícia falsa”, argumenta el president de la FAPE, Nemesio Fernández, que la setmana passada va traslladar a la ministra de Treball, Magdalena Valerio, la proposta de crear una assignatura de periodisme als instituts, cosa que considera “un dels objectius principals” de la federació de periodistes.\nLa idea de la FAPE és impartir l’assignatura en els quatre cursos de l’ESO. “Estic plenament convençut que l’ensenyament del periodisme com a servei públic és essencial els primers anys de secundària”, assegura Fernández, que qualifica el segle XXI com “el segle de la comunicació”. Per això defensa l’assignatura com una “eina” que ajudaria a afrontar “el món complex” de la societat de la informació.\nLa FAPE no només pretén que l’assignatura formi “l’esperit crític” de consumidors d’informació, sinó també que els adolescents es fiquin en el paper de reporters: “L’ideal seria que a les escoles es fes periodisme, amb els seus propis diaris o programes de ràdio. No només explicar la teoria, sinó també passar a la pràctica”.\nNemesio Fernández assegura que no es tracta d’una quimera. “Als Estats Units hi ha escoles que ensenyen la matèria de comunicació perquè entenen que els ajudarà a comunicar-se més bé en el futur i en el món laboral, i en algunes la complementen amb l’edició de diaris”, exposa el president de la FAPE.\nLa proposta d’introduir periodisme als instituts no només convertiria els alumnes en periodistes. També els periodistes en docents. “Som els que estem en més bona predisposició per ensenyar com s’elabora una notícia, quines fonts s’utilitzen i com es pot distingir una notícia real d’una notícia falsa”, assenyala Fernández.\nLa proposta de la FAPE no és nova. Des de fa dos anys, aquesta organització busca suports parlamentaris per fer realitat una idea que va sorgir de l’anterior junta de la FAPE presidida per Elsa González. De fet, els quatre partits polítics parlamentaris principals no han estat reticents a la iniciativa.\nDesprés de la constitució al Congrés d’una taula de negociació pel Pacte Educatiu, la FAPE va contactar amb els principals grups parlamentaris amb l’objectiu d’introduir en el debat la incorporació d’aquesta assignatura en un hipotètic acord entre diferents formacions.\n“ Vam considerar que era el moment oportú, i PP, PSOE, Units Podem i Ciutadans van acollir la iniciativa positivament i van comunicar que la portarien a les negociacions”, recorda Fernández.\nFins i tot l’anterior ministre d’Educació, Íñigo Méndez de Vigo, es va mostrar “receptiu” a la incorporació d’“una formació vinculada amb els mitjans de comunicació als instituts” després de reunir-se amb els representants de la FAPE el mes d’abril passat. Tot i això, el Pacte Educatiu va naufragar el mes de maig passat després de l’abandonament del PSOE i la resta dels partits de l’oposició, a excepció de Ciutadans.\nEl fracàs de les negociacions no ha laminat el propòsit de la FAPE, que ja ha sol·licitat una reunió amb la nova ministra d’Educació, Isabel Celaá, per demanar una nova oportunitat a l’assignatura de periodisme als instituts de secundària.


Isabel Pantoja torna a televisió de la mà de Risto Mejide en un programa nou Isabel Pantoja torna a televisió de la mà de Risto Mejide en un programa nou – El Món\nIsabel Pantoja torna a televisió de la mà de Risto Mejide en un programa nou\nLa cantant formarà part del jurat d'un projecte de Telecinco, el que suposarà la seva reaparició pública\nIsabel Pantoja, jurat de 'Top Star' - Telecinco\nJennifer Navarro 25/03/2021 10:54 am\nBones notícies per a Isabel Pantoja. Enmig d’un autèntic malson amb mil fronts oberts i la seva imatge pública més malmesa que mai, la cantant ha rebut una oferta de Telecinco que no ha pogut rebutjar. La cadena ha preparat Top Star, un nou talent show presentat per Jesús Vázquez en el qual cantants de totes les edats competiran per ser el millor valorat. Aquest dijous han anunciat els membres del jurat: Risto Mejide, l’actriu d’Élite Danna Paola i Isabel Pantoja.\nDes que la cantant participés a Idol Kids que no havia tornat a aparèixer a televisió. Cal recordar que va signar un contracte milionari amb Telecinco quan va signar per anar a Supervivientes. Es va comprometre a estar lligada amb ells durant diversos anys, en els quals hauria de participar en formats molt diferents. L’últim serà aquest concurs musical, en el qual la tornarem a veure com a membre d’un jurat.\nIsabel Pantoja, Danna Paola i Risto Mejide formen el jurat de Top Star / Telecinco\nAquest nou projecte professional arriba enmig d’una tempesta amb el seu fill Kiko. Fa mesos que no es parlen, des que ell descobrís que Isabel l’havia estafat part de l’herència del seu pare. Des de llavors l’opinió pública s’ha posicionat en contra de la Pantoja, que està aïllada en la casa familiar.\nAra haurà de sortir per força, tenint en compte que haurà d’acudir a les gravacions del programa. Telecinco acaba d’obrir el càsting, per la qual cosa encara hauran de passar unes setmanes fins a les primeres emissions. El que està clar és que Isabel deu estar molt contenta de tornar a tenir feina.\nIsabel Pantoja Televisió


Càpsula pura mecànica - Canvis (NO-MIXTA) - Biciclot\n9 maig de 17:00 a 20:00\n« Curs d’aprendre a anar en bici Bàsic II Cod. 276- V\nTallers Monogràfics Biciclot – Viatge amb bici – Cod. M-001 »\nCàpsules formatives de mecànica per a dones i persones no binàries\nDilluns 09 de maig de 17h a 20h.\nCàpsules formatives de mecànica on es combinarà una part teòrica i després es posarà en pràctica amb la bicicleta, comptareu amb un espai amb eines per conèixer la vostra bicicleta.\nLes càpsules les realitzarà la formadora mecànica Mecha.\nAjust i reconeixement de sorolls\nReconeixement de les parts que conformen la transmissió de la bici.\nTipus de canvis.\nReconeixement dels sorolls.\nAjusts dels canvis.\nSi vols practicar amb la teva bici pots portar-la al curs. Si no tens bici o si els teus canvis son diferents als que practicarem (treballarem amb canvis externs) podem donar-te una per que puguis practicar.\nSi t’interessa realitzar totes les càpsules formatives pots contactar amb comunicacio@biciclot.coop.\nCàpsules mecànica (no-mixta), Rebiciclem


Natura 100%: Placa de l'Indi, Totxo de la Neta, Totxo Estel i Totxo de l'Oscar\nPlaca de l'Indi, Totxo de la Neta, Totxo Estel i Totxo de l'Oscar\nAquest dissabte 31 de març convidat pel Francisco, amic de ferrades, he tornat a Collbató per practicar l’escalada esportiva i de pas he conegut nous bojos per la escalada com l’Alex (Camaleo), la Montse, l’Helena, el Manel, etc.(perdoneu però els que em coneixen ja saben que els noms hem costen molt de recordar i si son de tius Lletjós més).\nAquesta vegada en fet quasi totes les vies de tres sectors, jo només us vull detallar les vies que jo he fet, senceres, per donar un relat més real i fidel.\nPlaca de l’Indi\nPrimer he tornat a repetir la que anterior-ment vaig fer com a primer, quedant batejat a les vies esportives.\nMohicans Rebels IV+ (22 metres)\nEs una via que no conte amb tanta densitat i alegria de xapes, com la resta d’aquesta Placa, però igualment està ben assegurada. En aquesta via hi ha més canto per a mans, però el ressalt és més dret.\nTotxo de la Neta\nVia Esperó de la Martina V+\nFaig un intent i entre la 3 i 4 cinta no ho veig clar i baixo, la Montse agafa el relleu i em vaig fixant be a on posa els peus i els seus moviments, desprès ho torno a intentar assegurant-me el Manel i amb la visió del meu progrés per l’Alex que ambdós amb donen serenor per aconseguir superar aquest pas i poder arribar a dalt de tot, per mi a sigut un repte que ara tranquil·lament puc dir que he superat.\nDesprès canviem de sector i ja trobem al Francisco, l’Helena i l’Alex,(i dos nois més), que han anat a per aquestes vies de més dificultad directament.\nVia el Capitel V+ (20 metres)\nAquesta via no me suposat massa problemes fins quasi la part final on la roca queda més fina i una mica desplomada.\nEstic molt content quant més escalo millor amb surt i tinc més confiança amb mi mateix i amb els meus peus de gat.\nSector Totxo de l’Oscar\nAquí només 4 canviem de sector per vindrà a fer una via prou maca.\nVia Tete 6a\nAquesta via va resultar una mica relliscosa la sortida i una mica difícil el tram final més vertical i atlètic que fa que valgui molt la pena.\nComparteix reunió final amb la via del costat esquerra L’home del sac (V+).


El punt d’inflexió - Noticias Opinión - El Periódico Mediterráneo\nDes de Compromís per Vila-real pensem que actualment ens trobem en un moment decisiu per al comerç local. Sembla que l’economia comença a repuntar i s’obrin nous negocis, però ara la competència ja no està en la gran superfície del poble del costat, perquè vivim en un món globalitzat on la competència és més ferotge però menys tangible: ara es troba en la xarxa.\nCada vegada són més les persones que compren en línia, joves o no tan joves, homes i dones. Ja no és el futur, és el present i arribarà un moment on qui no estiga preparat ho tindrà molt difícil per a eixir endavant. Per això, en aquest punt d’inflexió en el qual ens trobem, hem de fer que el comerç de Vila-real continue estant un pas per davant. Hem de posar els recursos, la formació i les eines necessàries perquè el comerç local puga lluitar en aquest món global en igualtat de condicions. Des de la Regidoria d’Economia hem propiciat una aliança estratègica amb Efecte Vila-real que ens posa a l’abast els coneixements, amb la Unió de Comerç de Vila-real, que ens dóna el capital humà imprescindible per a posar en marxa aquest projecte. Sabem que tenim les de guanyar perquè tenim l’avantatge imprescindible sobre qualsevol plataforma web ubicada a Madrid o a Califòrnia: la proximitat i la valentia del nostre comerç local.\nUn patrimoni humà que s’afegeix a un altre propi del caràcter dels vila-realencs, com és la solidaritat, ja que la col·laboració amb associacions i entitats socials farà que la plataforma e-commerce de Vila-real siga única al món, som pioners no només amb la creació d’un web que porta per senyera la proximitat del comerç local sinó, a més, que afegeix l’element imprescindible de la solidaritat perquè ningú es quede pel camí.\n*Regidor d’Economia de Compromís per Vila-real


Aparthotel Park Sedó | Web oficial\nutilitza el scroll per navegar per la web\nL'Hotel Park Sedó va rebre el 2017 el certificat d'excel·lència de Tripadvisor. L'hotel està situat al cor del Vallés Occidental, a només 25 km de Barcelona.\nLes nostres instal·lacions inclouen una petita piscina exterior, un jardí ben cuidat, un gimnàs i connexió Wi-Fi a tot l'establiment. A més, si esteu pensant en viatjar amb la vostra mascota, poseu-vos en contacte amb nosaltres i discutirem les condicions.\nDescobreix totes les nostres habitacions i comoditats\nAquest hotel us farà sentir com a casa\nBarcelona es troba a pocs quilòmetres de Rubí. La ciutat es troba entre el mar i la muntanya i és una destinació ideal per als turistes a la recerca de tradició i modernitat. La cultura i la bellesa de Barcelona el converteixen en una experiència inoblidable.\nPodeu explorar Barcelona i, alhora, gaudir d’un hotel tranquil. Si ho preferiu, podeu deixar el cotxe al nostre aparcament gratuït i agafar el tren que us portarà al centre de Barcelona (plaça Catalunya) en 32 minuts.\nVisitar les obres de Gaudí és imprescindible. Els museus i teatres de la ciutat, els seus concerts i els seus racons fan de Barcelona una destinació increïble a la qual segurament voldreu tornar.\nPots caminar per les Rambles i gaudir dels músics de carrer i de les estàtues vivents, pujar amb el Tramvia Blau fins al cim del Tibidabo per veure les magnífiques vistes de la ciutat. No t'oblidis de passejar pel Passeig de Gràcia per veure les botigues més reconegudes de Barcelona!\nEl nostre restaurant és molt acollidor, amb molta llum natural, envoltat de jardins i amb una gran terrassa. Es tracta d'un lloc ideal per a dinars de negocis o reunions familiars, ja que la bona relació qualitat-preu està assegurada.\nreserva les teves vacances ara i aprofita les nostres ofertes i promocions.


Inicio > Historias > Cort ordenarà aturar les obres del nou casino de Palma autoritzat pel Govern\nCort ordenarà aturar les obres del nou casino de Palma autoritzat pel Govern\n(Ara Balears, 20/01/2015)\nEls promotors, sense llicència i emparant-se en un silenci administratiu que Urbanisme nega expressament, havien començat les tasques d'adequació del local de l'antic bingo Teatre Balear\nANTÒNIA ARTIGUES PALMA. El despropòsit del segon casino de Palma, que el Govern balear atorgà al projecte presentat per Casino Teatre Balear, ubicat a la plaça Comtat del Rosselló en detriment del projecte de la Platja de Palma, es fa més gran dia a dia. El Govern va resoldre el concurs a favor d'un projecte que ara resulta que no es pot desenvolupar perquè no és possible en funció de la normativa urbanística de Palma. És a dir, el Govern de Bauzá (PP) tria un projecte i llavors l'equip de Mateu Isern (PP) diu que no es pot dur a terme. I a tot això, amb aquest enfrontament o incapacitat que de ben segur els afectats faran valer davant els tribunals, els responsables del projecte del casino del Teatre Balear tiren pel seu compte i es posen a fer les obres –unes obres no exemptes de polèmica– sense llicència, emparant-se en un silenci administratiu que han interpretat, per compte propi, com a positiu a la seva segona petició de llicència, una vegada denegada la primera.\nAquest dilluns, s'ha escrit el penúltim episodi d'aquesta absurda història. Al marge que Cort obligui –com no pot ser d'altra manera– al compliment estricte de la legalitat, evidencia l'enfrontament entre ambdues institucions i ens fa pensar que Cort preferia la Platja de Palma. O potser no hi ha mar de fons i sí incompetència o inseguretat jurídica màxima, a més d'una actuació molt arriscada dels promotors, que en uns dies rebran la notificació que les obres que estan fent són il·legals i les han d'aturar, a banda de l'expedient de disciplina urbanística que es pugui obrir.\nTal vegada per guardar-se de l'envestida del Govern, en la resolució que ha aprovat aquest dilluns de Sant Sebastià, la Gerència d'Urbanisme de Cort aclareix que quan, en l'informe previ a l'autorització del casino per part del Govern, des de l'Ajuntament s'afirmava que la ubicació "és apta" per a un casino, s'ha d'entendre que ho deia en el sentit "que és interessant per a la ciutat... sempre que es compleixin les condicions urbanístiques perquè s'implanti". Afegeix la gerència que l'informe mateix remet a la comprovació urbanística que s'ha de realitzar per confirmar-ne la viabilitat. I ara Cort ha deixat ben clar que el projecte no s'ajusta a la legalitat urbanística vigent, pels usos limitats que es preveuen en el centre històric. Així ho va apuntar ja en la denegació de la primera llicència, sol·licitada el mes de gener de 2014, i ho ha reiterat ara en denegar una segona petició presentada el juny de 2014 que lligava la sol·licitud a la llicència d'activitat que tenia vigent el bingo.\nEls motius de la il·legalitat\nEl casino seria il·legal perquè l'ordenança d'usos del centre històric està incorporada al Pla General d'Ordenació Urbana de Palma i determina que no és possible, en aquestes zones, la instal·lació d'establiments de jocs d'atzar, com el d'un casino, de superfície superior als 300 metres quadrats. Tampoc es permet aquest tipus d'instal·lacions si hi ha finques de veïns als costats, i s'exigeix necessàriament que es pugui disposar d'un aparcament propi. El projecte incompleix tots aquests requisits.\nA més, emparant-se en la llicència de bingo (legal, perquè és anterior, però fora d'ordenació), es pretén: un augment de l'aforament de 600 a 1.800 persones; incrementar la superfície d'ús públic de 605 metres quadrats fins a 1.406; afegir activitats a la de joc com restaurant, sala de festes i multiusos no previstes; realitzar noves instal·lacions i dependències; s'incrementa la càrrega de foc i puja també la pressió acústica a l'interior. Tot això, adverteix Cort, requeriria una nova llicència i no sols una variació de l'anterior.\nEl fons del debat jurídic residia en el fet que els responsables del projecte mantenien que el PGOU sí que preveu els usos recreatius i que havia de prevaler aquest planejament sobre l'ordenança d'usos del centre històric.\nEl regidor d'Urbanisme, Jesús Valls, ha explicat aquest dilluns que ha estat necessari esperar l'informe del lletrat en cap dels serveis jurídics de l'Ajuntament de Palma, perquè hi havia informes interns contradictoris respecte de la qüestió, però que aquest corrobora que l'ordenança s'incorpora al PGOU i la complementa, sense que hi hagi cap contradicció entre una norma i l'altra. Per això, s'ha denegat la llicència i s'aclareix que no és correcte interpretar que estava donada per silenci administratiu.\nValls ha afegit que una vegada que s'ha comprovat, per part del zelador municipal, que les obres són les del projecte que legalment no es pot dur a terme en aquesta ubicació, s'obrirà el preceptiu expedient de disciplina i s'ordenarà la suspensió de les obres.\nAixò no vol dir que la batalla acabi aquí. S'auguren litigis i exigències de responsabilitats que poden afectar tant Cort com el Govern.\n2015-01-20 | Etiquetes: suspensions d'obres, pp, planejament, patrimoni, palma, govern, fora ordenacio, activitats classificades | Categories: | Enllaç\nURL de trackback de esta historia http://disurbia.blogalia.com//trackbacks/75224


Finestra oberta: Sóc desconfiat!\nAra que tenim més temps, que el dia s'allarga i el matí és calorós força d'hora, hem començat a fer neteja. Hem començat a remenar armaris i calaixos i a fer bosses per portar-les a la deixalleria. Una d'elles plena de medicaments caducats i és clar, ens hem dit, no els hem de portar a la farmàcia que recullen aquests medicaments? Però poc després, aquella veueta interior, desconfiada, ja ha parlat.\n- Vols dir que les farmacèutiques quan els recullen, no els fan un rentat de cara i altre cop al mercat? I ho he dit en veu alta i és clar, que n'ets de desconfiat m'he sentit a dir.\nPerò tampoc és massa estrany això de ser desconfiat. Sabem, del cert, que tots els aparells electrònics estan programats perquè al cap d'un temps petin. Sí, i per això algunes empreses no ho fan i en fan bandera, com si no haguessin de ser els malànimes que manipulen els aparells, els que haguessin de justificar les seves males arts. O qui sap si sóc desconfiat perquè un ministre, sí, tot un ministre, fanàtic religiós d'aquells que la seva religió parla de caritat i estima al pròxim, no li fa res destrossar un sistema sanitari amb els milers de morts i damnificats que això pot comportar, perquè el bavós del seu amo guanyi les eleccions. I ara! Per això hauria de ser desconfiat?\nO perquè la policia que treballa per tothom, teòricament, estigui a les ordres d'uns, i per raons ideològiques i no de seguretat, fa anar de corcoll a tothom inventant-se informes.\nDesconfiat? Poc encara. Ho sóc, potser també perquè al poble bevem aigua d'un riu emmerdat i ens ho amaguen. Diuen que no passa res, no en beuen ells allà a Can Fanga, però possiblement és perquè qui hauria de fer el control i prendre les mesures correctores està de la part del govern i per tant, una mà es renta l'altra.\nO qui sap encara, si és perquè les prioritats dels partit fan saltar equips de govern, per exemple a Monistrol de Calders, quan aquests estan treballant bé i davant del dubte, ho demanen al poble en una consulta.\nSí senyors, sóc desconfiat, però els que haurien de fer que fos confiat, fa molt de temps que estan de vacances.


El «no» d’ERC al projecte de llei de pensions complica l’aprovació al Congrés - Diari de Girona\nEl «no» d’ERC al projecte de llei de pensions complica l’aprovació al Congrés\nPNB i EH Bildu manifesten les seves reticències amb part del text, mentre PP i Vox critiquen l’acord entre el Govern i els agents socials\n08·07·21 | 06:30\nEl ministre de Seguretat Social, José Luís Escrivá. | EUROPA PRESS\nL’avantprojecte de llei per a la reforma de les pensions que va aprovar dimarts el Consell de Ministres no té avui dia garantida una majoria en el Congrés dels Diputats. Mentre els bascos PNB i EH Bildu han mostrat reticències diferenciades, ERC ha avançat directament el seu rebuig al document pactat entre el Govern i els agents socials i que votarà en contra del mateix quan sigui sotmès a votació en la cambra parlamentària. «Si es presenta com a projecte de llei tal com està votarem que no», va afirmar el portaveu republicà, Jordi Salvador; ahir en la comissió de seguiment del Pacte de Toledo.\nEl ministre d’Inclusió i Seguretat Social, José Luís Escrivá, va comparèixer a la cambra baixa per donar compte dels detalls de la primera reforma de les pensions pactada amb patronal i sindicats i que a partir de setembre començarà el seu tràmit en el Congrés. Amb previsió que se sotmeti a aprovació abans de finalitzar l’any per a la seva entrada en vigor a partir del 2022. La sessió va ser d’alt voltatge, amb forts retrets entre l’artífex de la reforma i la portaveu del PP, Cuca Gamarra.\nEls populars i Vox van criticar obertament l’acord, malgrat que van votar afirmativament de les conclusions elaborades en el marc del Pacte de Toledo, ja que considera que «demonitza» la «reeixida» reforma del 2013 (del PP). «No hi ha dret que per raons purament conjunturals li construeixin a vostè una discurs, en aquesta fàbrica que hi ha per aquí on es construeixen discursos catastrofistes, a costa dels pensionistes i dels futurs pensionistes», li va etzibar Escrivá.\nEn aquest moment, la presidenta del Pacte de Toledo, l’ex ministra socialista Magdalena Valerio, va reprendre als ponents per les pujades de to, especialment per les interrupcions dels populars i un encreuament d’exabruptes de la diputada no adscrita Ana Oramas. «No vull que això es converteixi, en una comissió que ha estat sempre seriosa, en comissió de riure. Ens estem jugant molt, estem parlant del sistema públic de pensions», els va tallar Valerio.\nLa majoria que va afavorir el Govern de coalició presidit per Pedro Sánchez no coincideix amb els partits que ahir van manifestar el seu suport per a validar en el Congrés la primera reforma de les pensions. El PSOE votarà a favor i el seu soci d’Unides Podem també, per més que els seus representants no hagin pogut manifestar els recels pel full de ruta d’Escrivá.


Música Selvatge 2: Piano virtual\nAmb aquest piano virtual podreu experimentar tot el que expliquem a classe: les alteracions, la distància de to i semitò entre les notes, les escales, els acords. Podeu escollir entre diferents instruments: piano, orgue, flauta, saxo.... I també podeu fer de compositors afegint diferents bases de ritmes.\nSabeu trobar on hi ha el do?. Us heu fixat que enlloc del nom de les notes hi ha lletres?\nUs anirà molt bé tant per aprendre i també per passar una bona estona fent de músics.\nPodeu seguir les instruccions que hi ha prement la tecla que trobareu a l'esquerra del teclat.\nPublicat per musicaade a 15:03\nEtiquetes de comentaris: 2n ESO, Piano virtual


Fundació DRISSA » Serveis a les persones\nEn aquesta secció trobareu tots els serveis que la Fundació Privada Drissa ofereix a les persones amb malaltia mental, amb l’objectiu de facilitar-los el camí cap al món laboral.\nServei d’acollida i borsa de treball\nLa Fundació posa en funcionament el servei d’acollida i borsa de treball l’any 2000 com a porta d’entrada a Drissa. Des d’aquí, acollim persones amb trastorns mentals que han estat derivades pels diferents centres de salut mental, centres de dia i altres recursos de la demarcació de Girona. Aquí es fa una primera valoració laboral de la persona i, posteriorment, es deriva al servei que es considera més adequat, ja sigui dins els mateixos serveis de la Fundació o a altres serveis de les comarques gironines.\nHorari d’atenció: cal demanar cita prèvia\nTelefòn de contacte: 972 249 344\nServei gratuït. Cofinançat pel Departament de Benestar Social i Família de la Generalitat de Catalunya.\nEl servei prelaboral funciona des del 2003, quan Drissa impulsa la seva creació com a borsa de treball activa on les persones derivades comencen el seu itinerari laboral a través de diferents tallers, mitjançant els quals oferim a aquestes persones capacitació teòrica, tècnica i professional.\nEl servei prelaboral disposa de 35 places.\nUn dels tallers esmentats és Ens patina l’embrague, probablement la iniciativa més emblemàtica d’aquest servei. Es tracta d’un magazine radiofònic conduït per usuaris i usuàries del taller de ràdio. Podeu trobar més informació relacionada amb el programa a la seva secció corresponent (enllaç). També trobareu el seu perfil al facebook.\nHorari d’atenció: de dilluns a dijous de 9:00 a 17:30 hores i divendres de 9:00 a 15:00 hores\nTelèfon de contacte: 972 232 115\nServei gratuït. Finançat pel Departament de Benestar Social i Família de la Generalitat de Catalunya.\nLa Fundació Drissa impulsa la formació des de l’any 2000, amb l’objectiu de facilitar l’aprenentatge d’un ofici a les persones amb un trastorn mental per accedir a un lloc de treball.\nEn aquest temps s’han fet diverses formacions: ocupacionals, programes d’orientació i suport a la inserció laboral per a persones amb malaltia mental, formació interna, externa…\nHorari d’atenció: segons els cursos\nTelèfon de contacte: 972 249 344\nServei cofinançat o de pagament, segons formació.\nCentre Especial de Treball Drissa: l’empresa de la Fundació\nEl CET s’implementa el 2001, amb l’objectiu de donar feina a persones amb malaltia mental. En aquell moment la Fundació aposta per la creació de brigades en els sectors de la jardineria, la neteja i la pintura. Amb aquesta iniciativa, la Fundació ofereix als seus treballadors i treballadores la possibilitat de tenir una ocupació digna que alhora presta a la ciutadania uns serveis productius fiables i de qualitat.\nEl 2007, amb la voluntat de ser més competitius i intentant donar solucions a un perfil més ampli de persones afectades per la malaltia mental que cercaven un lloc de treball, Drissa posa en marxa l’horta ecològica, una nova línia de producció, que compta amb el certificat de la CCPAE, òrgan regulador de la producció agrària ecològica a Catalunya.\nEl CET disposa d’una unitat de suport, la USAPS, que es crea el 2001 per oferir ajuda a la plantilla i el suport necessari per mantenir el seu lloc de treball. Aquesta unitat és necessària per assegurar que aquests treballadors i aquestes treballadores puguin donar continuïtat a aquesta feina i accedir al mercat laboral ordinari.\nHorati d’atenció: de dilluns a dijous de 8:00 a 16:30 hores i divendres de 8:00 a 15:00 hores\nServei gratuït. Cofinançat pel Departament d’Empresa i Ocupació de la Generalitat de Catalunya.\nServeis d’acompanyament al mercat laboral ordinari\nLa Fundació Drissa ha apostat, des dels seus inicis, per la inserció laboral ordinària. En aquest servei es dóna suport a la persona amb trastorns mentals en la recerca de feina, en el manteniment el lloc de treball i s’ofereix l’ajuda que sigui necessària a l’empresa disposada a contractar.\nServei gratuït. Cofinançat pel programa Incorpora de l’Obra Social Fundació “la Caixa”.\nLa Fundació Privada Drissa és Agència de Col·locació autoritzada per la Xarxa Ocupacional del Servei d’Ocupació de Catalunya amb el número 0900000009 des del 7 de setembre de 2011.\nL’Agència de Col·locació té el doble objectiu de proporcionar a les persones treballadores un lloc de treball adequat a les seves característiques i facilitar als empresaris les persones treballadores més apropiades als seus requeriments i necessitats.\nPer complir aquests dos objectius, la Fundació valora els perfils, les aptituds, els coneixements i la qualificació professional de les persones treballadores que cerquen una feina, i els requeriments i característiques dels llocs de treball que ofereix el mercat laboral.\nServei gratuït. Finançat per la mateixa Fundació Drissa.\nUn dels objectius de Drissa és també assegurar la qualitat de vida de les persones amb malaltia mental donant resposta a una altra necessitat destacable del col·lectiu com és l’habitatge. Així, l’any 2006 es va posar en marxa el servei d’habitatge amb dues llars amb suport. Aquestes llars són un dispositiu residencial comunitari, ubicades en un edifici integrat en l’entorn social, on s’ofereix allotjament, supervisió i suport a 6 persones amb un trastorn mental sever amb problemes d’habitatge. Posteriorment, l’any 2008, aquest servei es va ampliar amb una nova línia d’actuació, el servei d’autonomia a la pròpia llar.\nHorati d’atenció: de dilluns a dijous de 8:00 a 19:30 hores i divendres de 8:00 a 17:30 hores\nServei cofinançat pel Departament d’Empresa i Ocupació de la Generalitat de Catalunya i servei privat de pagament.


de maig 2021 | Petiteses\nEl club de les cireres\n(Veig que hi ha cirerers amb flors blanques i d'altres amb flors rosades!)\nHi havia una nena molt presumida que es deia Nora i tenia un petit trauma. A ella li agradava anar abillada amb tota classe de guarniments, per ser sempre la més guapa i la que cridés més l'atenció, però ai las, quan va néixer, la mare va dir que a la seva filla ningú no li foradaria les orelles, que era una cosa molt primitiva...I és clar aquest fet va tenir conseqüències: la nena no podia portar arracades! Em direu per què no se les posava de clip, però li feien malt o li queien i la nena sempre estava emmurriada.\nUn dia ben entrada la primavera, que feia un bo que enamorava, va decidir anar a fer un vol pels camps propers de casa seva per veure si li passava el mal humor.\nI badant, badant, va veure uns camps amb uns arbres plens de boletes vermelles. Era un cirerer. Si va atansar i pogué comprovar que moltes boletes penjaven de les branques , per parelles. La cara se li va il·luminar, se les penjaria a les orelles i segur que li quedarien d'allò més bé. I així va fer-ho, es va emmirallar en un petit rierol d'aigües cristal·lines i es va trobar molt bonica.\nPer fi, cada any, a la primavera, buscava l'arbre que tingués les cireres més vermelles i durant un temps era la nena més feliç del món amb aquelles arracades tan ecològiques.\nI ves per on , totes les seves amigues se'n van enamorar, i el seu cole , a la primavera semblava un jardí. Com que eren molt modernes van decidir que crearien un WhastsApp, i així podrien quedar per fer festes totes ben guarnides de vermell. Que quin nom li van posar? Doncs el Club de les Cireres!!! I la Nora, ara estava contenta i feliç!!!\nPublicat per M. Roser a 18:56 27 comentaris\nSAMARRETES D'OBRES D'ART...\nDe tant en tant, ja ho sabeu, la gent m’encarrega camisetes o tasses.\nL’encàrrec de Roser Algué, però, va ser especial, perquè ella volia que la camiseta portara una col·laboració que vam fer ella i jo fa uns anys.\nFa 8 o 9 anys vaig llegir al seu blog −de nom Petiteses− un poema que em va encantar, i em va inspirar un dibuixet on vaig incloure els primers quatre versos.\nPer això, encara que no era la idea prevista, no només hi ha una camiseta, la de Roser, també hi ha una per a mi.\nGràcies, Roser, per ser així, i per dir-ho ben clar: “Són aquestes, no d’altres / les coses que recordes, / quan un dia de pluja / t’agafa l’enyorança; / I repenjada als vidres / de la teva finestra / regalimant nostàlgies... / penses en el passat.”\nPublicat per M. Roser a 17:36 22 comentaris\nEl club de les cireres(Veig que hi ha cirerers amb...\nSAMARRETES D'OBRES D'ART...De tant en tant, ja ho ...


Els joves ja fan acrobàcies al nou espai Skate Parc del Turó del Met - Notícies de l'Ajuntament de la Vila de Masquefa\nEls joves ja fan acrobàcies al nou espai Skate Parc del Turó del Met\nDesprés de la recent entrada en funcionament del nou Casal, els joves han vist aquest cap de setmana com es feia realitat una altra reivindicació que venia de lluny. Diumenge es va obrir el nou espai Skate Parc que l’Ajuntament ha habilitat a la zona del Turó del Met. Es tracta d’unes instal•lacions per a la pràctica del patinatge o skate. També s’hi ha fet una zona de biketrial.\nTot i la pluja que havia caigut hores abans, nombrosos vilatans van reunir-se diumenge al migdia a les noves instal•lacions, on van gaudir de l’exhibició d’un grup de patinadors de Masquefa i les seves espectaculars acrobàcies. També van quedar bocabadats amb les piruetes del masquefí Dani Gómez, que amb la seva exhibició (saltant amb la bicicleta fins i tot sobre tres nois estirats a terra) va demostrar per què és campió d’Espanya i subcampió del món de biketrial.\nAbans de l’estrena del Skate Parc, l’alcalde, Xavier Boquete, va recordar que les noves instal•lacions volen “donar resposta a una necessitat expressada pels mateixos joves” i posar a la seva disposició un espai específicament per a ells. Fins ara els joves disposaven d’un skate de menors dimensions a l’exterior del poliesportiu i compartien espai amb els infants que van al parc que hi ha en aquesta zona.\nBoquete també va agrair la implicació econòmica de la Diputació de Barcelona en el projecte. Amb una inversió de 67.000 euros, el Skate Parc ha estat finançat íntegrament per la Diputació, de manera que l’Ajuntament no ha hagut de fer cap aportació. També va destacar que la Brigada Municipal ha estat l’encarregada dels treballs de condicionament que s’han fet a l’entorn de les instal•lacions.\nPer la seva banda, Abel García, col•laborador de l’àrea d’Esports de la Diputació, va felicitar Masquefa i els joves “per poder gaudir d’un equipament de primera qualitat” com el nou Skate Parc. També va demanar als joves que cuidin les instal•lacions.\nL’espai Skate Parc de Masquefa és una nova zona esportiva a l’aire lliure amb cinc elements dissenyats per a la pràctica del patinatge o skate, fets amb materials que garanteixen la seguretat dels practicants alhora que minimitzen el soroll. S’adreça a patinadors que volen perfeccionar la seva tècnica en acrobàcies. Al costat s’hi ha habilitat l’àrea per a la pràctica del biketrial, que consta de diversos obstacles com ara troncs i pedres.


L'exambaixador libi a l'ONU assegura que Gaddafi deixarà el país en 2 o 3 setmanes\nL'exambaixador libi a l'ONU, ara del bàndol dels rebels, Abdel Rahman Shalgam, ha declarat que el líder libi podria abandonar el país en un període curt de temps, 2 o 3 setmanes, i així evitar el Tribunal Penal Internacional. Segons Shalgam podria traslladar-se a Bielorússia o un país africà amic.\n23/06/2011 - 19.57 Actualitzat 23/06/2011 - 21.19\nL'exambaixador libi a l'ONU, Shalgam, diu que Gaddafi abandonarà Líbia en 3 setmanes. (Foto: Reuters)\nSegons les declaracions d'Abdel Rahman Shalgam, exambaixador de Líbia, al "Corriere della Sera", Moammar al-Gaddafi estaria buscant diners per abandonar el país en un "termini màxim de dos o tres setmanes".\nEl que va ser ministre d'Exteriors de Líbia des del 2000 fins al 2009 i home de confiança del líder, ha afirmat que Gaddafi vol fugir del Tribunal Penal Internacional per evitar la petició d'arrest i instal·lar-se a Bielorússia o a un país africà amic. L'exambaixador justifica la fugida perquè, segons ell, Gaddafi "és conscient que no hi ha cap possibilitat de quedar-se a Líbia i poder governar el país".\nShalgam, ara partidari dels rebels, tem que abans d'abandonar el país, realitzi un atac contra la població, ja que és un "home perillós i no se sap el que pot arribar a fer". En la seva opinió, un dels possibles atacs podria ser incendiar un pou de petroli abans de marxar com va fer Saddam Hussein a Kuwait. Tot i que Gaddafi només controla els pous de Ghadames que "no ocasionarien danys molt greus".\nPer contra, Moammar al-Gaddafi ha manifestat, des d'un lloc desconegut, que resistiria els atacs de l'OTAN, malgrat les declaracions de l'exambaixador Shalgam. A més, ha afegit que mai no firmarà cap acord amb l'OTAN perquè "assassina nens" arran de l'atac d'avions aliats que van matar tres néts d'un col·laborador del líder.


Inauguració de la nova seu de Provença, 111 | Atlàntida\nInici / Event / Inauguració de la nova seu de Provença, 111\nInauguració de la nova seu de Provença, 111\nEl Grup Atlàntida ha inaugurat la nova seu de Provença, 111, amb la que reforça la integració de les seves unitats de negoci i consolida el seu creixement a la ciutat de Barcelona.\nL'acte d'inaguració va tenir lloc ahir al vespre a les instal·lacions de Provença, 111, nova ubicació del Centre de Rehabilitació d'Atlàntida i de les oficines del seu Departament Comercial, de Dependentia i de Medicina Lliure.\nMés d'una centena de convidats es van aplegar a la festa d'inauguració. Treballadors amb les seves famílies, metges i representants d'empreses col·laboradores van gaudir d'una vetllada plena d'emocions positives.\nPere Abelló, Conseller Delegat del Grup Atlàntida, va posar èmfasi en "l'aposta del Grup per oferir solucions personalitzades a persones de totes les edats i condicions de salut i en la creació de centres mèdics propis que permeten oferir la millor atenció i els millors serveis als milers de persones que confien en nosaltres.


"Amb tots els respectes, senyor Cruanyes": la carta homòfoba contra el conductor del 'TN'\nUna carta al director d''El9Nou' recrimina al periodista haver adoptat un nen, l'acusa d'egoista, afirma que de gran el pot "imitar" i diu que "quan tots i totes siguin com vós i la vostra parella, s'extingirà la raça humana"\nEls nous ‘TN’ no han millorat l’audiència\nBarcelonaEl passat dia 7 Cruanyes va explicar al seu compte de Twitter que acabava de ser pare, raó per la qual havia deixat de presentar el 'Telenotícies'. Aquells dies, Cruanyes era als Alps cobrint la tragèdia de Germanwings. "Volia compartir amb vosaltres que el meu marit i jo hem estat pares", deia el periodista, en un anunci molt comentat a les xarxes.\nAquest divendres 'El 9 Nou' publica la carta d'un lector que diu que "accepta" l'homosexualitat de Cruanyes tot i que li produeix "grinyolament". "El fet que vosaltres hagueu escollit un sistema de convivència homosexual potser ningú no us ho pot discutir", diu, per passar a recriminar el fet que dos homes hagin adoptat un nen, i hagin triat el "destí d'un infant que no pot pas opinar". "Com ho sabeu que el vostre exemple no el guiarà cap al mateix destí?", es demana, abans de concloure que "quan tots i totes siguin com vós i la vostra parella, s'extingirà la raça humana".\nFonts d''El 9 Nou' han explicat a l'ARA que la política del diari passa per no censurar cap carta, sempre que no s'estigui produint cap delicte.\ncarta director cruanyes


Un gran llibre sobre el món més petit\nCiència i medi ambient 12/02/2021\n“Si ens poguéssim fer molt petits, de la mida d’una nanopartícula, veuries aquesta poma… de la mida del Sol!”, li diu en Jordi a la Berta. Ells són els dos principals protagonistes d’un viatge fantàstic: L’aventura de Berta a Nanoland (Onada Edicions). L’autor i coprotagonista és Jordi Díaz Marcos, microscopista a la Universitat de Barcelona i expert en nanotecnologia, que amb aquesta obra va guanyar el IV Premi Internacional de Divulgació Científica Ciutat de Benicarló.\nEn Jordi Díaz agafa de la mà la seva filla Berta i la porta a aquest curiós país diminut, on tot té dimensions d’entre 1 i 100 nanòmetres, és a dir, mil·lèsimes de milionèsimes de metre. Quan la Berta i en Jordi són reduïts a aquesta escala, es troben en un món microscòpic on, com en el món macroscòpic, s’estudia la matèria i es construeixen màquines, tot jugant amb una mena de Lego de peces minúscules. La Berta viatja per un país on l’or no és groc, coneix nanobots que neden en un aquari -sense braços ni cames i fets de formes simples, com esferes o cilindres-, arriba a observar les nanoestructures dels insectes, que donen certes propietats a les seves ales, ulls o sistemes d’alerta, i arriba a comprendre les immenses possibilitats dels nanotubs i del grafè.\nEl viatge té un altre atractiu: conèixer grans científiques. Juntament amb investigadors com Feynman, Jordi Díaz hi fa aparèixer Lise Meitner, Marie Curie o Rita Levi-Montalcini, en homenatge a totes les dones científiques, no sempre prou reconegudes. Aquest llibre permet comprendre com és el nanomon, com els científics l’exploren i el manipulen i, també, conèixer el munt d’aplicacions de la nanotecnologia, que aviat revolucionarà tots els camps, entre els quals la medicina, amb avenços que no coneixem fins a l’últim capítol i que ens porten a un final emotiu i molt personal.


Pasqua, altre cop? – Escola Pia de Catalunya\nPàgina inicial/Papers, Papers - Números/Pasqua, altre cop?\nEl retorn anual de les festes de Pasqua ens plantegen repetidament una mena de dilema cornut, no gens fàcil de gestionar. Els camps verdegen, les primeres flors han deixat lloc a les fulles, i la primavera ja ha arribat als nostres verals. L’evangeli de Joan posa en llavis de Jesús unes paraules de gran saviesa: «Si un gra de blat, quan cau a terra, no mor, queda tot sol.»\nUna idea, doncs, que d’una banda lliga bé amb l’experiència agrícola i amb el que podem veure en aquesta temporada si tenim la sort de poder sortir al camp. Un espectacle repetitiu: cada any, a les neus i els freds, segueix la bonança i la germinació dels grans de blat que van ser enterrats, han mort i prometen collita abundosa. Els arbres han reviscut de la seva letargia, van florir i ara fan camí cap als fruits. Per molt estrany que pugui semblar, el cicle ens hi té tant acostumats que l’esperem amb absoluta seguretat.\nD’altra banda, però, la visió cristiana de Pasqua no hauria de ser gens repetitiva, perquè parla d’un «pas» enllà, d’un camí sense retorn, imprevisible. La metàfora de Pasqua exigeix una comprensió oberta a la novetat i a la sorpresa desconeguda.\nAra ha fet un any que va començar la pandèmia –i ben car que l’hem pagat, aquest any–, i ja és el moment d’aprofitar la celebració de Pasqua per trencar el cercle d’allò que sembla inevitable i obrir el nostre esperit a la novetat. Una novetat, és clar, que cadascú hem de precisar en la nostra circumstància concreta, i que resultarà saludable precisament perquè trencarà el cercle on estem reclosos i que desgasta l’ànim i la confiança de molta gent. La repetició de situacions quan parlem de les «onades» –la primera, ara ha fet un any; la segona, passat l’estiu; la tercera, passat Nadal… i tothom es pregunta si passades les vacances de primavera n’hi haurà una quarta– ens encadena sense que ens n’adonem prou a una dinàmica repetitiva, la menys indicada per a viure a ple pulmó. Com ens cal recuperar urgentment el que en podríem anomenar «perspectiva pasqual»! No podem continuar vivint encadenats al cicle repetitiu, i hem de descobrir elements de novetat per incorporar-los a la nostra experiència vital. Morir per produir fruit no repeteix cap cicle: el fruit és del tot nou i diferent de la llavor. Així és la proposta de la fe cristiana gràcies a la metàfora de la resurrecció. Que tinguem tots molt bona Pasqua!


Hotels per hores - VilaWeb\nEn grans sectors ben consolidats al mercat, com l'hoteler, sembla que tot s'hagi inventat i no hi hagi marge per a repensar-los. Però no és cert, com ho demostra la petita 'start-up' barcelonina ByHours.com, que basa el model de negoci a oferir habitacions no per dies, com és habitual, sinó per hores. La idea, explica el fundador Christian Rodríguez, va sorgir d'adonar-se que tots els mercats avançaven cap a la personalització de productes i en canvi un de tan madur com l'hoteler continuava oferint habitacions com sempre, amb un horari determinat per dies.\n'L'únic que hem fet és agafar els dies que volen vendre els hotels i oferir-los per hores: de sobte hem vist com començaven a aparèixer clients que s'interessaven pel nou producte --assegura--. Amb aquest petit gest de repensar l'organització dels hotels hem beneficiat els propietaris, que facturen més amb el nou producte, i els clients, que tenen una nova opció de reserva, adaptada a les seves necessitats i amb un preu més just.' Tres hores costen el 30% del preu d'un dia d'habitació; sis hores oscil·len entre el 50% i el 60%, i dotze hores van del 70% al 75% del preu normal.\nLes estades per hores s'adrecen sobretot a persones que tenen moments de temps lliure i han d'estar poca estona en un hotel per a descansar prop de centres de congressos i convencions, hospitals, aeroports i estacions de tren… De moment, ByHours inclou hotels de les principals ciutats del país i capitals europees.\n· L'Internauta també s'emet pel Punt Avui TV, cada diumenge a les tres del migdia


HazteOir no descarta portar l'Ajuntament de Barcelona als tribunals per la possible sanció per l'autobús antifeminista La República\nACN Barcelona.-L’associació HazteOir no descarta portar als tribunals els responsables municipals per un delicte de prevaricació, o de coaccions i amenaces. En un comunicat aquest dimarts, nega haver portat publicitat […]\nACN Barcelona.-L’associació HazteOir no descarta portar als tribunals els responsables municipals per un delicte de prevaricació, o de coaccions i amenaces. En un comunicat aquest dimarts, nega haver portat publicitat al vehicle i considera que la multa, que podria ser de 60.000 euros, és ”una discriminació i un atac per a coartar la llibertat d’expressió” a organitzacions amb un discurs diferent al ”dominant”, per la qual cosa exigeix arxivar l’expedient. El president de l’entitat, Ignacio Arsuaga, recalca que no consentiran que ”polítics extremistes” vulnerin el dret a demanar que es deroguin lleis que molts ciutadans consideren ”injustes” perquè ”discriminin l’home només per ser-lo”. A més, consideren que no resolen tampoc el problema de la violència contra les dones.\nPer aquest motiu, HazteOir ha exigit a l’Institut de Paisatge Urbà i la Qualitat de Vida, depenent de l’Ajuntament de Barcelona que arxivi ”immediatament” l’expedient sancionador obert contra aquesta entitat. Demana també que se li comuniquin les dades de les persones que l’han iniciat per si són culpables d’un delicte de ”prevaricació, o de coaccions i amenaces”. Segons l’entitat, Colau pretén sancionar a HazteOir amb més de 60.000 euros de multa per ”silenciar” a qui no comparteix la ideologia de gènere i del ”feminisme radical”. Segons l’entitat, si l’expedient tira endavant els responsables de l’Ajintament podrien estar cometen un presumpte delicte ja que l’autobús no incomplia l’ordenança de publicitat perquè no convidada a consumir, ni conèixer o contractar algún servei. HazteOir ha presentant les al·legacions a l’inici de l’expedient sancionador de l’ajuntament que l’ha obert per una suposada infracció ”molt greu” i dues qualificades com a ”greus”, relacionades amb l’ordenança d’Usos del Paisatge Urbà.


L’Ajuntament de Requena convertirà en gratuïta la zona blava d’aparcament – tucomarca.com\nHomeFinestraL’Ajuntament de Requena convertirà en gratuïta la zona blava d’aparcament\nL’Ajuntament de Requena convertirà en gratuïta la zona blava d’aparcament.\nL’equip de govern socialista de Requena “ja està treballant en la posada en marxa d’un nou sistema d’aparcament gratuït que substitueixi la zona blava, quan finalitzi l’actual contracte al febrer de 2019”, segons han informat fonts de l’ajuntament de la localitat .\nA través de la pàgina web de l’Ajuntament es va posar en marxa una consulta ciutadana en què es llançava la pregunta: “Voleu eliminar la zona blava al municipi de Requena, en acabar l’actual contracte?”. De les més de 1.400 persones que van participar en l’enquesta, 1.200 es van decantar per l’opció de suprimir la zona blava mentre que 205 es van pronunciar en contra d’aquesta eliminació.\n“Els socialistes atendran el desig majoritari dels requenenses i s’eliminarà la zona blava quan finalitzi l’actual contracte, l’any que ve. Així mateix, estan estudiant una alternativa amb la instal·lació d’un Sistema de Control d’Estacionament Rotatiu i Gratuït, en cas de que es produeixin problemes per aparcar en determinats carrers. es tracta d’una mesura posada en marxa amb èxit en municipis com Castelló, Martorell, Figueres o Carcaixent “, segons fonts municipals.\nAmb l’actual contracte de zona blava, ja en marxa el 19 de febrer de 2015, s’han recaptat prop de 4.500 euros de mitjana cada any. La prestació d’aquest servei finalitzarà el 18 de febrer de el 2019.\n16 novembre, 2021 Redacción Infraestructures, La Comarca, La Comunitat, Requena, Requena-Utiel, Secció 0\nPost també disponible en: CastellanoLa motoniveladora de l’Ajuntament porta avariada des d’agost Des del Partit de Requena i Llogarets volen “destacar que els pressupostos municipals per a 2022 no solucionen el penós estat dels camins […]